
Miniserie: Kjærlighet på auksjon


Velkommen inn i den amerikanske elitens verden! I Kjærlighet på auksjon blir vi kjent med tre brødre som driver et eksklusivt auksjonshus. Dette er første bok i miniserien.

Kjære leser!


I denne boken får du høre historien til Carrick Murphy, den eldste av Murphy-søsknene som eier det velrenommerte internasjonale auksjonshuset Murphy International.

Carricks tidligere ekteskap endte med en stygg skilsmisse og altfor mange presseoppslag, derfor er han skeptisk til å innlede et nytt forhold. Han foretrekker kortvarige, overflatiske møter. Og han blander aldri jobb og fornøyelser …

Kunsteksperten Sadie Slade blir hyret inn for å bevise ektheten av et maleri, men for Carrick blir hun en uvelkommen distraksjon. Da hun kommer hjem fra sykehuset etter en skremmende kvelningsepisode, faller de begge for fristelsen og har sex. De blir enige om at det ikke kan skje igjen.

Men den ene natten får konsekvenser, og Carrick og Sadie må overvinne det negative synet de begge har på forhold og ekteskap, før de våger å gi kjærligheten en ny sjanse.

Jeg håper du liker starten på denne nye serien.

Kos deg med boken!

Joss


PROLOG

1. Fjellklatring. (Nei takk, høydesyke).

2. Ekteskap. (Nei. Én gang var mer enn nok.)

3. Å ri på en mekanisk okse, slik hun hadde gjort under Spring Break. (Fire tequilaer og å bli ristet som en filledukke resulterte i kallenavnet «Spybøtta» i månedsvis).

4. Og å hige etter Carrick Murphy. (Det var det største nei-et av alle.)

Sadie Slade la til en akutt trakeotomi på listen over ting hun aldri skulle gjøre igjen, og rørte ved bandasjen på halsen. Hun hadde aldri vært så redd i hele sitt liv.

Tilbake i leiligheten etter en natt på sykehuset trakk Sadie pusten dypt et par ganger – deilig luft! – og gjorde opp status. Legene hadde forsikret henne om at den midlertidige oksygenmangelen hun hadde fått da hun satte noe i halsen på Murphys cocktailparty kvelden før, ikke hadde svekket hennes mentale evner. Men hun ramset opp fakta likevel.

Hun var tjueni år gammel, hadde en doktorgrad i kunsthistorie og eide sitt eget firma som drev med verdivurdering av kunst og proveniens. Hennes beste venn var en arabisk prins hun hadde møtt på college. En annen god venn, Beth, var også hennes virtuelle assistent og forretningsfører. Sadie var i Boston for å spore opp proveniensen til det som kunne være et tapt Winslow Homer-maleri for Murphy International.

Og helt siden hun hadde tatt jobben, hadde hun forsøkt å takle dette irriterende begjæret etter den sexy administrerende direktøren for Murphy International, Carrick Murphy – han med den veltrente kroppen og det nydelige ansiktet, men det forferdelige ryktet.

Hvorfor kunne hun ikke bli tiltrukket av en mann som både var vellykket og hederlig, en hun kunne respektere? For en gangs skyld ønsket hun å forelske seg i en som ikke var en player, en juksemaker eller en snik.

Bortsett fra ubehaget ved å se for seg Murphy naken, hadde hun det bra.

Sadie falt tilbake i stolen og dekket øynene med underarmen. Kvelden før, før ambulansen kom, hadde hun holdt blikket fast rettet mot Carricks ansikt. Øynene hans hadde en uvanlig druegrønn farge med en ring av skoggrønt rundt.

De fantastiske øynene tilhørte et ansikt som var herlig maskulint – mørke bryn, markant kjeve, en nese som en gang hadde vært rett, men som tydeligvis hadde vært brukket en gang og var blitt litt skjev, en streng, men sexy munn og en kropp som kunne få engler til å gråte.

Han var høy og veltrent. Og smart.

Alle gode egenskaper …

Bortsett fra at han var en tro kopi av eksmannen hennes. Det var i hvert fall det hun hadde fått høre av Beth, som var Carricks eks-svigerinne.

Sadie prøvde å unngå den typen, etter å ha skilt seg fra sin egen flørtende, arbeidsnarkomane drittsekk av en ektemann. Så da Murphy International kontaktet henne for å undersøke ektheten til det som kunne være et forsvunnet Winslow Homer-maleri, vurderte hun seriøst å takke nei til forespørselen.

Rett og slett fordi hun var voldsomt allergisk mot rike, privilegerte, sexy menn som trodde de kunne gjøre hva de ville, når de ville, uten å tenke på hvem de såret.

Men følelser betalte ikke regningene, og forretningshjernen hennes insisterte på at det var et tilbud hun ikke kunne takke nei til. Murphy International var et av de tre største auksjonshusene i verden, med megarike og etablerte kunder. Selskapet nøt stor respekt i kunstverdenen, og å være konsulent for dem ville være et solid tillegg på CV-en hennes.

Så hun hadde midlertidig flyttet fra Paris til hjembyen Boston, og som hun hadde forventet, var det ren tortur å gå på jobb hos Murphy International og se Carrick Murphy hver dag.

For når hun var i Carricks selskap, glemte hun fortiden hans – hun glemte at han var den typen mann hun unngikk, at han hadde vært en elendig ektemann for en kvinne hun kalte en venn. I stedet nøt hun den skarpe hjernen hans, hans bitende vidd og hans nydelige utseende.

Når hun var alene, fantaserte hun enten om at han var naken, eller hun skjelte ham ut for å være en flørtende, elendig idiot.

Det var utrolig slitsomt å svinge fra begjær til forakt og tilbake igjen. Men selv om hun ønsket at hun kunne skylde all utmattelsen på den plagsomme tiltrekningen til Murphy, var det at hun nesten hadde dødd som hadde fått denne bølgen av blandede følelser til å komme til overflaten.

Takknemlighet, frykt, ensomhet, sårbarhet …

Sadie gled lenger ned i sofaen og lukket øynene. En måte å unngå å se seg selv i øynene på og kjenne på de plagsomme følelsene, var å gli inn i søvnen …

*

Etter at Carrick hadde banket på døren hennes i et par minutter – han hadde seriøst vurdert å sparke den inn – åpnet Sadie døren og så litt fortumlet og veldig sexy ut.

Hun hadde sovet. Hun hadde en rynke fra en pute på kinnet, og øynene var slørete. Han burde ha dårlig samvittighet for å vekke henne, hun hadde hatt et døgn fra helvete, men han var så forbannet takknemlig for å se henne stå oppreist, høre henne puste, se inn i de blå øynene hennes.

Å se skrekken i alt det blå kvelden før hadde skremt vettet av ham.

Han hadde ingen annen forbindelse til henne enn gjennom jobben, men for første gang på atten timer sluttet hjertet å hamre vilt og slo seg til ro. Han hadde ikke den fjerneste anelse om hvorfor hun påvirket ham på denne måten, denne kvinnen han knapt kjente. Det måtte være fordi hun jobbet på kontrakt for Murphy, og han følte seg på en måte ansvarlig for henne. Det var den eneste grunnen han kunne komme på, for de hadde ingen følelsesmessig forbindelse.

«Carrick? Hva gjør du her?»

«Jeg ville bare se hvordan det sto til. Du ser …» Carrick lette etter det riktige ordet. Hun var kledd i en rød genser uten skuldre over svarte leggings og myke, svarte sokker. Ansiktet var usminket, og håret var satt opp i en rufsete topp. En liten bandasje dekket kuttet på halsen.

Han hadde aldri sett noen vakrere. Og, takk og pris i live …

Sadie trådte et skritt tilbake for å slippe ham inn i leiligheten. «Kom inn.»

Sadie lukket døren bak ham og så ned på den enorme blomsterbuketten han bar på. Han var ikke sikker på hva hun likte, så han hadde bedt blomsterhandleren om å gi henne alt. Resultatet var et oppkomme av farger og dufter.

Da han rakte henne buketten, forsvant Sadie bak blomstene og det grønne. Nei, han trengte å se ansiktet hennes, å fortsette å se på henne …

Hvorfor det?

Dette var ikke likt ham, og han forsto det ikke. Han hadde vært skilt en god stund, han gikk i sin egen takt, hadde ikke tid til kompliserte følelser og var ikke opptatt av avklaringer, forklaringer eller utdypninger, verken overfor seg selv eller andre.

Han elsket og beskyttet søsknene sine og var lojal mot de få nære vennene han hadde … Men Sadie Slade var verken familie eller venn. Så hvorfor reagerte han slik?

Sadie så på ham over blomstene. «Har du tenkt å snakke med meg?»

Å snakke var overvurdert; han kunne få frem poenget sitt på andre måter. Han trakk den dyre buketten ut av armene hennes og lot den falle på gulvet. Han nølte et øyeblikk og ventet på at hun skulle protestere. Da det ikke kom noen, dekket han munnen hennes med sin og drakk inn varmen hennes, smaken, alt ved henne som han hadde lengtet etter …

Carrick dyttet henne bakover mot veggen, og så la han håndflaten mot den kjølige gipsen over hodet hennes. Han ville ikke røre henne med noe annet enn munnen. For hvis han gjorde det, kom han ikke til å gi seg før hun var naken og ropte navnet hans.

Sadie hadde ingen problemer med å bruke hendene sine, og han kjente at hun dro skjorten hans ut av buksene, og så var hendene hennes på den nakne huden over beltet hans og strøk over ryggraden hans. Hver muskel i kroppen hans spente seg. Sadie kysset ham. Og hun kysset ham med stor entusiasme.

Sadies tunge presset seg inn i munnen hans, og hun la armene rundt livet hans og fortalte ham taust at hun ville ha ham – dette – like mye som han ville. Han klarte ikke å holde hendene for seg selv, ikke et sekund til, og lot håndflaten gli over den nakne skulderen hennes og beundret mykheten. Ville hun være like myk overalt?

«Ta på meg, Carrick», mumlet Sadie.

Det var all den oppmuntringen han trengte. Han trakk genseren hennes opp. Ingen BH, gudskjelov. Han senket hodet for å kysse halsen hennes og fortalte henne nøyaktig hva han hadde lyst til å gjøre med henne.

Da hun trakk hånden hans opp for å dekke brystet, stønnet han ved følelsen av den stive brystvorten som presset seg inn i håndflaten hans. Carrick trengte å smake på henne, og trakk genseren hennes opp og over hodet. Faste, høye bryster, vakre, rosa brystvorter …

«Jeg gleder meg til å smake på deg.» Carrick bøyde hodet og la tungen mot brystvorten før han sugde den inn i munnen. Perfekt. Carrick gikk videre til det andre brystet hennes, og etter å ha gitt det den samme oppmerksomheten, rettet han seg opp og begravde fingrene i håret hennes. «Jeg vil ta deg med til sengs.»

Sadie strakte seg opp for å holde om håndleddet hans. «Jeg vet det.»

Carrick hvilte pannen sin mot hennes. «Det er ikke et ja, Sadie.»

Sadie tok hånden hans og førte ham til soverommet sitt. Inne i det blå og hvite rommet skjøv hun buksene nedover hoftene og tok med seg undertøyet. Hun tok av seg sokkene og sto naken foran ham.

«Elsk med meg, Carrick. Du får meg til å føle meg så forbannet …»

Hot? Kåt? Opphisset?

«Levende», hvisket Sadie. «Jeg trenger så sårt å føle meg levende akkurat nå.»

Han kunne gi henne det. Og det gjorde han.


1

Carrick Murphy hørte at nøkkelen ble vridd rundt i låsen på baderomsdøren, og snudde seg for å begrave ansiktet i Sadies velduftende pute.

Helvete.

Da han dro hjemmefra kvelden før, hadde han tenkt å se hvordan det sto til med Murphys nye kunstetterforsker. For han trengte henne bare i en profesjonell sammenheng. Det var i hvert fall det han prøvde å overbevise seg selv om. Han trengte henne for å vurdere ektheten til et maleri, slik at den mulig forsvunne Homer kunne bli inkludert i den etterlengtede auksjonen som skulle finne sted til våren. Han hadde tatt med blomster til henne – de lå fortsatt på gulvet i gangen, sannsynligvis døende – som en gest fra en klient til en konsulent.

Carrick slapp ut et frustrert sukk og så seg om etter klærne sine. Det minste han kunne gjøre for å gjøre denne morgenen mindre pinlig, var å være påkledd når Sadie omsider bestemte seg for å komme ut fra badet.

Carrick trakk på seg buksene og deretter skjorten, og lot skjorten være åpen mens han trakk på seg sokkene. Han kikket på døren og ønsket at han bare kunne snike seg ut. Men Sadie var ikke en kvinne han aldri ville se igjen, og det ville han ikke gjøre mot henne.

Dessuten trengte han henne.

Men bare på et profesjonelt grunnlag.

Han hadde trent seg opp til ikke å trenge noen lenger.

Siden skilsmissen fra Tamlyn hadde han alltid tenkt lenge og grundig over hvem han lå med og hva det kunne føre til – ville kvinnen gå til pressen med historien sin? Ville hun spre et rykte eller fire om måten han behandlet henne på? Men hans behov for Sadie hadde overdøvet all frykt og alle overveielser.

Han hadde villet ha henne. Hun ville ha ham tilbake. Hjernen hans hadde slått seg av etter det …

Men han håpet at hun ikke trodde at dette var starten på noe spesielt, at de skulle noe sted. Det verste utfallet ville være at hun fikk følelser, ønsket eller forventet mer av ham enn han kunne gi.

Fordi han ikke hadde det i seg.

Han hadde mistet for mange kvinner han var glad i og brydde seg om – hans biologiske mor, stemor og svigerinne var døde, en annen svigerinne ble borte etter en skilsmisse – og hans egen skilsmisse tappet ham for alt håp og alle drømmer og om å ha en familie, et partnerskap, en kone han kunne bli gammel med.

Jo nærmere noen kom ham, desto mer kunne de såre ham. Eksen hans var et bevis på det.

Carrick gned hendene over ansiktet.

Ja, Tamlyn hadde gjort ham sur, så han gadd ikke å date, men foretrakk et diskré, lavmælt engangsligg her og der. Sexen var aldri så god som den kunne være i et forpliktende forhold med en solid følelsesmessig tilknytning …

Likevel hadde det vært det. Med Sadie.

Med Sadie hadde han glemt at han knapt kjente henne, at dette var deres første gang. Å elske med henne var like naturlig som å puste; kroppen hans kjente igjen hennes. Det hadde ikke vært noe tafatt famling, ingen ubesluttsomhet, ingen «liker du dette?».

Sadie var den beste han noen gang hadde hatt, til og med bedre enn de første berusende dagene med Tamlyn. Sadie og deres natt sammen overgikk alle hans forventninger og satte listen høyt for hans neste engangsligg.

Carrick reiste seg og gikk mot det lille kjøkkenet på den andre siden av denne åpne, generiske, kjedelige leiligheten. Det minste han kunne gjøre var å sette på kaffen.

Carrick skiftet filteret på maskinen, helte i litt kaffe og fylte på vann. Etter å ha slått på bryteren gikk han inn i stuen igjen og plukket opp genseren hennes. Han løftet det myke stoffet mot nesen og snuste inn duften av henne. Hun luktet solskinn og varm vind, og under alt dette en duft han ikke kunne identifisere.

«Lukter du på genseren min?»

Faen. Avslørt. Det eneste alternativet var å gå på offensiven.

«Hva er denne duften?» spurte han. «Den driver meg til vanvidd.»

«Sjasmin og appelsinblomst», svarte Sadie. Hun hadde dusjet, og det våte håret var gredd tilbake fra ansiktet.

«Minn meg på å kjøpe ti års forbruk til deg.»

*

Sadie smilte, motvillig sjarmert. «Jeg skulle ønske du kunne det. Men parfymemakeren nekter å lage store partier og åpner bare butikken sin i Montparnasse når han er i humør til det. Og det er han ofte ikke.»

Øynene hennes gled til nakne brystet hans. Han begynte å kneppe igjen skjorten, men så lot han hendene falle, og Sadie mistenkte at han nøt blikket hennes. Han var en smart og erfaren mann, og han hadde tydeligvis lagt merke til begjæret i øynene hennes.

«Jeg har forstått at du har en leilighet i Paris», sa Carrick, fulgte etter henne til kjøkkenet og så på mens hun hentet croissanter, smør og syltetøy fra kjøleskapet.

«Jeg har et kaninbur i Montparnasse, en liten ettromsleilighet som akkurat er stor nok til meg og klærne mine og oppslagsverkene mine.» Sadie så på ham. «Du ville sett ut som Gulliver i Lilleputt i den.»

«Gulliver? Lilleputt?» Så demret det for ham. «Ja, Jonathan Swifts Gullivers reiser.»

«Beklager, jeg er en boknerd. Og en kunstnerd. Og en ubrukelig fakta-nerd.»

«Jeg liker nerder», sa Carrick og så på henne som om hun var den heiteste nerden han noen gang hadde sett. Men det måtte være noe hun innbilte seg …

Da Carrick merket at kaffen nesten var klar, så han seg rundt på kjøkkenet og spurte hvor hun hadde koppene sine. Etter å ha åpnet skapet hun viste ham, tok han ut to krus og fylte dem, mens Sadie la varme croissanter på tallerkener og fant frem bestikk fra en skuff.

Se på henne, så voksen hun var. Det var ikke så pinlig som hun hadde forventet. Carrick, som hadde morgenen derpå-rutinen inne, var som vanlig. Hun måtte si noe, hva som helst, for å gjøre det klart at de var på samme side, at dette var en engangsforeteelse.

Men Sadie var så utenfor komfortsonen sin. Hun gikk sjelden til sengs med fremmede menn. Og hun lå aldri med folk hun jobbet med. Og hun lå aldri, aldri med menn som behandlet kvinner og sex som leketøy …

«Det burde ikke ha skjedd.»

Det var hennes replikk!

Carrick stakk en bit croissant med syltetøy inn i munnen, tygget og svelget. Han tok en stor bit til, og nøt tydeligvis det bløte bakverket og det søte syltetøyet.

«Jeg kom for å se til deg, men vi ble tydeligvis litt revet med», fortsatte han. «Jeg håper det ikke vil påvirke arbeidsforholdet vårt.»

Hva mente han egentlig med det? Trodde han at sex i hennes hode var ensbetydende med et forhold? Hun var en moderne kvinne, fullt ut i stand til å skille mellom sex og følelser, kjødelighet og forpliktelse. Hun sto ikke i fare for å falle for ham etter én natt med fantastisk, overveldende sex. Så svak var hun ikke.

Ikke nå lenger.

«Jeg er sikker på at vi klarer oss fint», sa Sadie, og tonen var bestemt. «Så lenge du er klar over at ingenting annet enn bevisene vil påvirke mine funn om Homer.»

Carrick la croissanten på tallerkenen, strakte seg etter kaffekoppen, og hun så et glimt av temperament i øynene hans. «Hvorfor tror du at jeg forventer at du skal fuske med resultatene på maleriet, at du skal fortelle meg det du tror jeg vil høre? Kunsten taler for seg selv. Det har den alltid gjort, og det vil den alltid gjøre.»

Det hadde ikke vært tilfelle for eksen hennes. Dennis’ moralske linje var usedvanlig flytende, og han hadde ikke nølt med å bruke alle midler for å påvirke utfallet av en avtale, eller et forhold, til sin egen fordel. Det var riktignok bare en kort setning, men på dette punktet mente hun at Carrick Murphy ikke var som eksen hennes.

Det burde ikke være en lettelse, men … jo, det var det.

Fra et forretningsmessig ståsted – det eneste som betydde noe – gjorde integriteten hans jobben hennes enklere. Men for å komme tilbake til hvorfor han var på kjøkkenet hennes tidlig en mandag morgen …

«Jeg foreslår at vi glemmer at det skjedde i går kveld. Det var gøy, men jeg har en jobb å gjøre, og en gjentakelse ligger ikke i kortene.» Hun håpet at hun så like avslappet ut som hun hørtes ut.

Carrick tok enda en slurk kaffe. «Greit, hvis det er slik du føler det.»

Nei, det var det ikke! Jo, det var det … Arrgh! Hun visste ikke hva hun skulle føle! Alt hun visste var at sist gang hun hadde hoppet til sengs med en sjarmerende mann, hadde hun fått livet sitt revet i filler. Hun kunne aldri la det skje igjen.

Sadie trakk croissanten fra hverandre og bet seg i kinnet. Hun ønsket at han bare ville gå, gi henne litt tid til å forstå at hun nesten hadde mistet livet, og at hun hadde fantastisk sex og en heit fyr på kjøkkenet sitt.

Carrick strakte seg over bordet og grep håndleddet hennes, fingrene hans var solbrune mot den bleke huden hennes. «Sadie, se på meg.» Smilet var mildt, så søtt som en tøff, maskulin mann kunne få det til. «Takk for en fantastisk kveld. Jeg håper du likte den like mye som jeg gjorde.» Det hadde hun gjort. Uten tvil den beste natten noensinne. «Jeg må gå nå. Murphy International vil dessverre ikke drive seg selv.»

Sadie visste at hun burde føle seg lettet, eller til og med glad, over å høre at han skulle gå, men hun følte bare skuffelse. Noe som var dumt, for for et øyeblikk siden hadde hun ønsket å være alene.

Carrick slapp håndleddet hennes og begynte å kneppe igjen skjorten. Han reiste seg og gikk bort til henne. Sadie holdt pusten og ventet på kysset, men han tok seg i det.

«Jeg er glad for at du har det bra etter kvelningsulykken.»

Takk og pris for at søsteren Tanna tenkte så raskt, ellers hadde hun ikke vært her, hjemme fra sykehuset og utslitt etter en natt med mye kjærlighet.

«Er det vondt?»

Sadie ristet på hodet. «Såret er bittelite, og det kommer til å gro fort.» Sadie skar en grimase. «Men jeg vurderer å bli vegetarianer.»

Carrick smilte av den nedstemte tonen hennes. «Det kunne like gjerne ha skjedd med en gulrotbit som med en biffbit.»

«Jeg skjønner poenget, men det kan fortsatt ta en stund før jeg føler meg modig nok til å svelge ned et stykke rådyr Kobe-biff. Eller noe kjøtt i det hele tatt.»

«Fullstendig forståelig.» Carrick så på klokken og stusset over klokkeslettet. «Jeg må komme meg av gårde. Jeg har et møte klokken ni, og jeg må dusje og skifte.»

«Du kan ta en dusj her», tilbød Sadie. «Hvis det sparer deg for litt tid.»

Hun ventet mens han tenkte seg om, vel vitende om at hvis han kom med det minste forslag om at hun skulle gjøre ham selskap, ville hun få det utrolig vanskelig med å si nei.

«Takk, men det går bra. Jeg drar rett til kontoret og dusjer i firmaets treningsstudio. Jeg har skiftetøy og toalettsaker på badet jeg deler med brødrene mine, så det blir ikke noe problem å skifte klær.»

Sadie fulgte etter ham da han gikk mot gangen, og tok seg tid til å beundre den stramme rumpa hans.

«Jeg antar at du ikke kommer inn i dag. Du trenger nok tid til å komme deg.»

«Jeg har ligget med deg i natt, Carrick, så jeg kan ikke si at jeg er syk», svarte Sadie med et snev av syrlighet. «Men jeg skal jobbe hjemmefra i dag og tråle nettet etter alt jeg kan finne om Homers tid i Virginia. Og så skal jeg til et kunstgalleri på Charles Street, siden Isabel Mounton-Matthews gjorde mye forretninger med den forrige eieren. Jeg håper å finne noe om maleriet i salgskatalogene eller i arkivene.»

Carrick spurte henne om navnet på galleriet, og hun fortalte ham det, komfortabel med at de nå snakket om kunst.

«Jeg kjenner til galleriet. Ryktene sier at både de tidligere og de nåværende eierne ikke alltid har hatt rent mel i posen. De har visstnok rykte på seg for å fuske med provenienser eller fylle ut manglende informasjon med litt kreative formuleringer.»

«Takk. Jeg skal huske det.»

«Jeg vil ikke kalle dem lyssky, men de er ikke ærlige heller. Jeg tror ikke du får noen mulighet til å se regnskapet deres, hvis de i det hele tatt fører et skikkelig regnskap.»

«Så vi ses igjen når jeg har en solid oppdatering. Det kan ta dager eller uker fra nå», sa hun.

Carrick plukket opp blomsterbuketten, som nå så slapp og trist ut, og la den på bordet i gangen. «Jeg blir ikke fornærmet hvis du kaster disse.»

Det var åpenbart at Carrick så ut til å ønske seg samme avstand som henne, og det burde hun være glad for. Det var absolutt ingen grunn til å føle seg skuffet eller frustrert.

Han ga henne et lett kyss på kinnet. «Vi ses når vi ses», sa han. Han plukket opp jakken fra gulvet og trakk den på seg. Så rykket han til da han tok ut telefonen. «Jeg har en rekke tapte anrop allerede. Vi ses, Sadie.»

*

Sadie hadde fem minutter på seg til møtet i konferanserommet, et elegant rom i enden av gangen i det ikoniske, internasjonale og verdenskjente auksjonshuset Murphy International. Det ville bare ta tretti sekunder å gå dit, så hun kunne gjemme seg her på badet litt lenger.

Hun ville gjort hva som helst for å unngå å være alene med Carrick Murphy. Sadie så på speilbildet sitt i speilet over vasken og gned en liten flekk leppestift av tennene. Hun hadde brukt den siste uken på å unngå Carrick, og siden de ikke hadde vært alene siden kvelden han hadde overnattet hos henne, visste hun at han også unngikk henne.

Og det passet henne helt fint.

Da hun åpnet døren for Carrick noen timer etter nær-døden-opplevelsen, burde hun ha fjernet tornene fra rosene i stedet for å ta klærne av Murphy-sjefen.

Hun ville gjerne skylde sin ukarakteristiske oppførsel på at hun hadde sett et hvitt lys eller hørt engler synge, men hun hadde ikke sett Gud eller hørt himmelske kor, så det var en dårlig unnskyldning.

Hun hadde følt seg freidig og impulsiv, desperat etter å feire at hun var i live. Og å få ham til å ta henne, var svært livsbekreftende. Det samme var de mange orgasmene …

Men hun hadde gjort dette før, og derfor visste hun at hun måtte sette foten på bremsen. Hun hadde falt i armene på en sexy mann, og i løpet av noen uker var hun blitt forelsket. Hun hadde villet tro at Dennis var en god mann, en mann det var verdt å gifte seg med.

Fem år senere, et ekteskap og en stygg skilsmisse senere, var hun sterkere og klokere og forstod til fulle at den samme mannen som fikk deg til å skjelve og sukke, også kunne få deg til å gråte. Et pent ansikt kunne lett skjule et kaldt hjerte, og ondskap kunne leve under en sjarmerende fasade.

Dennis hadde et nydelig ansikt og massevis av sjarm, men under det hele hadde han en personlighet som en psykopat. Og etter det hun hadde hørt fra Carricks ekskone og Beth, en av Sadies eldste venner og hennes virtuelle assistent, hadde Carrick det også.

Sadie hadde ikke blitt trodd da hun prøvde å fortelle venner og familie at Dennis mishandlet henne verbalt og utsatte henne for emosjonell tortur som var både grusom og smart. Så når kvinner hun respekterte snakket om mennene sine, lyttet hun.

Sadie kikket på klokken igjen, og etter å ha justert vesken på skulderen satte hun kursen ut, mens hælene klirret mot flisegulvet. Dette var første gang hun skulle møte Carricks viktige kunder, og hun skulle ønske hun kunne fortelle dem med sikkerhet at maleriet var en tapt Homer.

Ikke bare fordi nyheten ville sette kunstverdenen i ekstase – å autentisere et tidligere uoppdaget maleri, ville være en knallsterk stjerne på CV-en hennes – men også fordi jobben hennes da ville være over, og hun kunne fjerne seg fra fristelsen som Carrick Murphy utgjorde.

Men hun var mange uker, kanskje måneder, unna å levere den endelige rapporten. Det var fortsatt så mye data som manglet, blant annet resultatene av malingsanalysen. Hun jobbet med å finne spor etter etikettene på baksiden av maleriet, og hun hadde ennå ikke fått svar fra de mange galleriene der Isabel og familien hennes pleide å kjøpe kunst.

Det tok tid å fastslå om et kunstverk var ekte. Sadie håpet at Carricks kunder forstod dette.

Da Sadie nådde døren til konferanserommet, banket hun lett på og gikk inn. Carrick sto ved det store vinduet og så ned på parken. Han snudde seg og smilte det livsfarlige smilet sitt, og Sadies hjerte slo raskere.

Kjemi var en helvetes greie.

«Isabels arvinger er sent ute. De burde være her om et kvarter eller så.»

Sadie så at han kastet et blikk på antrekket hennes da hun gikk gjennom rommet, og lurte på om den dristig mønstrede kjolen i rødt og oransje var for kunstnerisk og bohemsk for de konservative, eksklusive kontorene til Murphy International.

Hun brydde seg ikke. Hun var ikke typen som gikk i svart drakt og hvit skjorte. Hun var en kunstelsker og -kjenner, en som trengte farger som andre mennesker trengte å puste. Carrick ville venne seg til klærne hennes, og hvis han ikke gjorde det …

Synd for ham.

Hun hadde forandret seg for én mann, tonet ned klærne sine, svelget tankene og meningene sine og designet livet sitt rundt en mann som hadde gjengjeldt henne ved å ha en rekke affærer med alt fra kusinen til massøren hennes. Hun ville aldri dempe glansen sin igjen, ikke for noen.

Sadie så forbi Carricks brede høyre skulder og ut over den fantastiske utsikten. Ettermiddagssolen var i ferd med å synke, og lyset hadde et snev av den samme rosa fargen som Degas brukte til dansernes tyllskjørt i verket Dansere i rosa. Eller var det nærmere fargen på den rosen Renoir malte i Gabrielle med en rose?

Nå så hun et snev av oransje …

Carricks knokeslag mot ruten brakte henne tilbake til nåtiden. Hun forventet at han skulle se irritert ut, så smilet hans var en overraskelse.

«Skjer det noe i parken som jeg bør vite om?»

Hun ristet på hodet og viftet med hånden mot vinduet. «Jeg har for vane å se farger i form av kunst.»

Forvirringen lyste i de druegrønne øynene. «Jeg forstår ikke.»

Vanligvis prøvde hun ikke å forklare, men av en eller annen uforklarlig grunn ville hun at Carrick skulle forstå hennes besettelse av farger. Hvis han gjorde det, ville de kanskje ha noe til felles, en forbindelse.

Noe annet enn sex …

Hun så ned på den travle gaten og prøvde å finne et objekt som kunne understreke poenget hennes. En kvinne i gul kåpe gikk mot parken. Sadie grep tak i armen hans, og fingertuppene hennes boret seg inn i underarmens stramme muskler. Hun ville slippe taket, men hun kjente varmen hans, kjente lukten av den rene, friske huden hans.

«Den kvinnen, hun som er kledd i gult, ser du henne?»

«Ja.»

Fingrene hennes ble værende på armen hans, som om de satt fast der med superlim. «Nevn det første maleriet du kommer på der kunstneren har brukt den fargen.»

Carrick nølte ikke. «Van Goghs solsikker.»

«For lett. Prøv igjen.»

«Andy Warhols banan på omslaget til The Velvet Undergrounds plate?»

«Nei, prøv igjen», foreslo Sadie.

«Jøss, du er vanskelig.» Han rynket pannen tankefullt. «Gustav Klimts Adele Bloch-Bauer?»

Ok, det var et veldig godt svar. «Bedre», innrømmet hun motvillig.

«Tror du at du kan gjøre det bedre?»

«Den gulfargen minner meg om det Mark Rothko-verket uten tittel som ble solgt i New York for noen år siden.» Hun la hodet på skakke. «Eller kanskje det er fargen på Claudius Civilis av Rembrandt.»

«Du kan kunsthistorien din», sa Carrick.

«Jeg har en doktorgrad i kunsthistorie, så det burde jeg», svarte Sadie i en skarp tone. Hun så ned på hånden sin, rødmet og trakk den bort. «Beklager, i tillegg til farger er jeg også en tekstilfreak. Og dressen din er så myk, så … behagelig å ta på.»

Sadie flyttet seg bort fra Carrick, la armene i kors og trakk pusten dypt, mens hun sa til seg selv at hun måtte oppføre seg profesjonelt.

Carrick stirret ned på parken, og de betraktet i stillhet innbyggerne i Boston som utnyttet den kalde, klare ettermiddagen. De kunne snakke om kunst, gudskjelov. Det var et nøytralt tema, noe de begge var lidenskapelig opptatt av. Og langt tryggere enn deres andre felles interesse: fascinasjonen for hverandres kropper.

«Jeg har ikke klart å slutte å tenke på den kvelden.»

Sadie stønnet og la pannen mot glasset. Hun klarte ikke å slutte å tenke på det heller, men hun ville ikke innrømme det. «Carrick, vær så snill, slutt å snakke om det.»

Carrick rykket nærmere, og Sadie kunne kjenne varmen hans. «Hvorfor? Fordi du angrer, eller fordi du blir kåt av å snakke om det?»

Dette var ikke oppførselen til en mann som ville unngå henne. Etter at han hadde gått og ikke ringt eller tekstet, hadde hun antatt at han bare betraktet henne som nok en tilfeldig date og hadde gått videre. Kommentarene hans tydet på at han ikke ville ha noe imot en gjentakelse.

Det ville ikke hun heller.

Men det ville vært tåpelig, og Sadie var vanligvis ikke en tåpelig kvinne. Bortsett fra at hun hadde mistet hodet fullstendig da hun lot Carrick Murphy dytte henne opp mot veggen i leiligheten sin og kysse henne sanseløs.

Hun kunne lyve for seg selv og si at hun ønsket at hun ikke hadde ligget med ham, men hun kunne ikke tvinge seg selv, selv ikke mentalt, til å komme med en slik løgn. Hun angret ikke på det de hadde gjort, på den hete kvelden de hadde delt, men hun måtte komme seg videre. Nå, med en gang.

Men da hun så inn i de lysegrønne øynene hans og så det åpenlyse begjæret, følte hun seg dum og dumdristig. Trangen til å kle av seg var sterk. Nei, det skjer ikke.

«Det er best om vi bare glemmer den kvelden», sa Sadie og la hendene bak ryggen og gikk bort for å skape en solid avstand mellom seg og Carrick.

«Jeg tror ikke det kommer til å skje med det første», mumlet Carrick, og den dype stemmen hans var full av frustrasjon. «Jeg vil ha deg, Sadie. Jeg vet at vi ikke burde gjøre det, at det er en elendig idé, at vi sa at det var en engangsgreie, men så kommer du inn i rommet, og alt jeg kan tenke på, er å være inni deg så snart som mulig. Og å dømme etter gløden i øynene dine, tror jeg at du også vil det.»

«Jeg vil også finne ut hvem som satt modell for Da Vinci i La Belle Ferronnière. Jeg vil eie et av Manets brudemalerier, finne det russiske ravkammeret. Men jeg er realist, og jeg vet at ingenting av dette kommer til å skje, akkurat som jeg vet at en gjentakelse av den kvelden er en skikkelig dårlig idé.»

Også fordi forrige gang jeg var så tiltrukket, endte jeg opp med å gifte meg med fyren, og han gjorde livet mitt til et helvete.

Carrick, ble hun fortalt, var av samme støpning. Først sjarmerende og oppmerksom, for så å forvandle seg til et monster ved første antydning til noe dypere.

«Til helvete med gode ideer. De er ikke morsomme», mumlet Carrick.

Utvendig så han ut som en forretningsmann fra Boston, men Sadie begynte å se forbi den uforsonlige fasaden han viste verden. Under det evig kjølige laget hans flommet rødglødende lava. Og å se lidenskapen under overflaten, gjorde henne varm. Og kåt.

Hva kunne skje hvis hun tilbrakte én natt til med ham? Bortsett fra at én natt sannsynligvis ikke ville være nok, og om en uke, kanskje to, ville de være tilbake i samme situasjon igjen. Sadie åpnet munnen for å si nei, og hadde tenkt å fortelle ham at det ikke var den minste sjanse for at de skulle bli sammen igjen.

«Jeg skal tenke på det.»

Sadie snudde seg nesten, overbevist om at det var en annen kvinne som hadde sagt ordene hun aldri hadde ment å si. Eller kanskje hun hadde innbilt seg at hun hadde sagt dem, men så så hun på Carricks ansikt og så glimtet av opphisselse i øynene hans og det fornøyde smilet.

Hva i all verden var det som feilte henne, og siden når hadde munnen hennes handlet uavhengig av hjernen?

Carrick la hånden sin over kinnet hennes og kysset henne lett på pannen. Sadie tvang seg til å holde hendene langs siden.

«Tenk hardt. Og tenk raskt», mumlet Carrick.

